**Molitev za mesto Ljubljana, 2022**

Vsemogočni in dobri Bog, naš Oče,

danes te posebno prosimo za naše mesto, za vse meščane.

Molimo za vse, ki živijo ob nas: za sosede in znance, za svoje prijatelje.

Tudi za tiste, ki nam niso pri srcu ali so nam nadležni.

Molimo za varen promet v našem mestu,

da bi nihče ne ogrožal svojega življenja in življenja drugih.

Molimo za očete in matere, za njihovo jasno in ljubečo besedo.

Dobri Oče, varuj naše otroke,

prosimo za njihovo varno pot, na cestah in v življenje;

prosimo, da bi bili deležni dovolj ljubezni in spoznali Luč v srcu.

Molimo, da bi se lahko vsi odpočili v tišini; molimo za tiste, ki nimajo miru.

Molimo za vse, ki v mestu delajo:

za delavce po tovarnah, za trgovce in gostinske delavce, vse na tržnicah,

za vse, ki vsak dan pečejo kruh in za vse, ki čistijo ulice,

za umetnike in znanstvenike, za učitelje in profesorje,

za uradnike in politike, ki odločajo o naših skupnih stvareh,

za socialne delavce ter vse, ki se trudijo po bolnicah.

Molimo za naše duhovnike; za vse, ki predstavljajo Cerkev,

da bi v svetosti delovali za dobro našega mesta.

Molimo za tiste, ki iščejo stanovanje, in za vse, ki so ga izgubili.

Molimo za priseljence in tujce, da bi jih sprejeli s potrebno pozornostjo.

Molimo za goste našega mesta, študente in dnevne migrante.

Molimo za bogate, da bi bilo njihovo srce odprto za dobro vseh.

Molimo za tiste med nami, ki so jih prizadele

bolezni, nesreče in najrazličnejše preizkušnje;

za vse, ki jih muči strah, žalost, dolgčas in obup.

Priporočamo Ti vse, ki so bili iztrgani iz našega občestva,

za zapornike, duševno bolne, umirajoče in umrle.

Prosimo za nas, da bi bili veseli našega mesta.

Pomagaj nam, neskončno usmiljeni Oče,

da drug drugega ne bomo mučili z dejanji,

ki jih navdihuje sovraštvo, da ne bomo sejali razdora,

temveč bomo složno kot eno telo gradili božje mesto tu na zemlji.

Prosimo, da bi bilo ozračje v našem mestu zdravo in človeško,

naj bo naše mesto kraj mirnega sožitja, sodelovanja in spoštovanja.

Z zaupanjem in vero kličemo na naše mesto božje varstvo in blagoslov.

Sveti Jurij, zavetnik mesta Ljubljana, prosi za nas. Amen.